Ondersoek oor man in hondehok op polisiebakkie(Argieffoto) Die Vrystaatse polisie het ŉ ondersoek van stapel gestuur nadat ŉ video aan die lig gekom het wat wys hoe ŉ man geboei agterop ŉ polisiebakkie in ŉ hondehok sit. In die video wat OFM gedeel het, kan gesien word hoe die man gebukkend in die hondehok bo-op ŉ polisiebakkie sit. Die man se hande is in boeie. In ŉ afsonderlike gedeelte van die hok is ŉ hond. Brig. Motantsi Makhele, polisiewoordvoerder, sê volgens inligting wat in hierdie stadium beskikbaar is, het die voorval in 2019 in Hennenman in die Vrystaat plaasgevind. Die video het oënskynlik nou eers aan die lig gekom. Hy sê lt.genl. Baile Motswenyane, Vrystaatse polisiehoof, beskou die voorval in ŉ baie ernstige lig en het die distrikskommissaris reeds opdrag gegee om ŉ departementele ondersoek daarna te doen. Die ondersoek duur voort.